Tommy og Camilla Hvilsom satte fredag morgen kursen mod Eiffeltårnet i Paris. Sammen med 41 andre ryttere cykler de den såkaldte Tour de Taxa, der for fire år siden startede som en velgørenhedstur til fordel for de danske julemærkehjem. Camilla Hvilsom har selv haft stor glæde af julemærkehjemmet i Hobro, og ligesom sin far Tommy har hun tabt sig meget. - Julemærkehjemmet har gjort en stor forskel for mig, og på den her måde kan jeg give noget igen, siger hun. Dagens etape slutter i Aabenraa og næste fredag triller de i alt fire Tour de Taxa-hold ind på pladsen ved Eiffeltårnet. Sidste år samlede holdene i alt over 400.000 kroner ind til julemærkehjemmene, og de håber at kunne gentage bedriften i år. Se hele reportagen om familien Hvilsom i aften klokken 19.30.

Opsummering:
Far og datter har kæmpet med vægten. Nu kæmper de på cyklen til fordel for julemærkehjemmene.